b'\n_START_ARTICLE_\nAnimatismi\n_START_PARAGRAPH_\nAnimatismi eli luonnon elollistaminen tarkoittaa tapaa selitt\xc3\xa4\xc3\xa4 kaikki ymp\xc3\xa4rill\xc3\xa4 oleva el\xc3\xa4v\xc3\xa4ksi. Tutkimushistoriaan kuuluvalla termill\xc3\xa4 tarkoitetaan toisinaan havaittavaa taipumusta hahmottaa elottomat esineet ja persoonattomat ilmi\xc3\xb6t tunteviksi, tahtoviksi ja toimiviksi, ilman ett\xc3\xa4 t\xc3\xa4h\xc3\xa4n hahmottamiseen v\xc3\xa4ltt\xc3\xa4m\xc3\xa4tt\xc3\xa4 liittyisi kuvitelmaa selv\xc3\xa4piirteisest\xc3\xa4 persoonasta tai sielusta. Kun ankaran ukonilman aikana tuumimme, "mihink\xc3\xa4h\xc3\xa4n se iskee", niin itse asiassa tuo \'se\' sis\xc3\xa4lt\xc3\xa4\xc3\xa4 mielteen toimivasta ja tahtovasta ilmi\xc3\xb6st\xc3\xa4, vaikkemme varsinaisesti omaa mit\xc3\xa4\xc3\xa4n k\xc3\xa4sityst\xc3\xa4 esimerkiksi ukkosen jumalasta. Esimerkiksi suomalais-ugrilaisten kansojen luonnonuskonnossa taivas, vesi, maa, t\xc3\xa4hdet ja luontokappaleet ovat el\xc3\xa4vi\xc3\xa4 jumalia, joille on uhrattu el\xc3\xa4imi\xc3\xa4 toimeentulon turvaamiseksi. _NEWLINE_Uskonnon alkuper\xc3\xa4isteorioissa animatistisia mielteit\xc3\xa4 on haluttu pit\xc3\xa4\xc3\xa4 yhten\xc3\xa4 varhaiskantaisen ajattelun ja tuntemistavan perusmuotona, joka uskonnon kehityksess\xc3\xa4 olisi edelt\xc3\xa4nyt animismia. T\xc3\xa4h\xc3\xa4n viittaa animatismin toinen nimitys preanimismi. Sen mukaan elolliseksi ja toimivaksi koettu tai havaittu taivas olisi vanhempi kuvitelma kuin taivaan jumala jne.'